Juuso Heikkilä

Juuso Heikkilä (s. 3. kesäkuuta 2000 Haapavesi) on suomalainen jääkiekkoilija, joka pelaa SM-liigajoukkue Saimaan Pallossa. Hän on pelipaikaltaan oikea laitahyökkääjä.
Ura.
Heikkilä on Haapaveden Huskien kasvatti. Hän siirtyi juniorina sittemmin oululaiseen Kiekko-Laseriin. Heikkilä toimi kaudella 2015–2016 seuran C-nuorten varakapteenina, mutta hän siirtyi kuitenkin kesken kauden Oulun Kärppien C-nuoriin, jossa Heikkilä voitti kauden päätteeksi SM-pronssia. Kahden seuraavan kauden päätteeksi hän voitti B-nuorten SM-pronssia. Kauden 2018–2019 päätteeksi Heikkilä voitti A-nuorten Suomen-mestaruuden.
Kaudeksi 2019–2020 Heikkilä siirtyi Pelicansin A-nuoriin. Hän oli tehoilla 15+23=38 joukkueen kolmanneksi paras maalintekijä ja neljänneksi paras pistemies. Heikkilä debytoi myös seuran SM-liigajoukkueessa, jossa hän pelasi viisi runkosarjaottelua ilman tehopisteitä. Heikkilä teki liigadebyyttinsä 5. helmikuuta 2020 Oulun Kärppiä vastaan. Hänet merkittiin Pelicansin 13. hyökkääjäksi. Heikkilä sai ottelussa jääaikaa 4.54 minuuttia ja hän keräsi teholukeman –1.
Heikkilä teki huhtikuussa 2020 Pelicansin SM-liigajoukkueen kanssa vuoden mittaisen juniorisopimuksen. Hän pelasi kauden 2020–2021 kuitenkin kokonaan seuran U20-joukkueessa.
Kaudeksi 2021–2022 Heikkilä siirtyi vuoden mittaisella sopimuksella Mestis-joukkue Heinolan Peliittoihin. Hän johti yhdeksällä osumallaan koko sarjan maalipörssiä, kun Heikkilä valittiin Mestiksen lokakuun kuukauden tulokkaaksi. Hän teki runkosarjassa lopulta 51 ottelussa tehot 18+24=42, joilla Heikkilä voitti koko sarjan tulokkaiden piste- ja maalipörssin. Hän oli myös Peliittojen paras pistemies ja syöttäjä. Heikkilä jakoi koko Mestiksen pistepörssin 11. sijan Kiekko-Vantaan Joni Piipposen kanssa. Hän jakoi myös kuudella osumallaan sarjan ylivoimamaalipörssin voiton Kooveen Jani Nymanin kanssa. Heikkilä pelasi myös viisi karsintasarjan ottelua tehopistein 4+3=7 ja kaksi Suomen Cupin ottelua tehden neljä syöttöpistettä.
Heikkilä siirtyi kaudeksi 2022–2023 vuoden mittaisella sopimuksella jatkamaan Mestis-pelejään KeuPa HT:hen. Hän sijoittui tehoilla 29+29=58 koko sarjan maalipörssissä toiseksi edellään vain joukkuetoveri Joni Airo sekä hän jakoi pistepörssin kolmannen sijan Kiekko-Espoon Atro Leppäsen kanssa edellään vain joukkuetoveri Mikko Perttu ja Hermeksen Aleksi Antti-Roiko. Heikkilä äänestettiin Mestiksen toiseen tähdistökentälliseen.
Kaudeksi 2023–2024 Heikkilä siirtyi vuoden mittaisella sopimuksella Iisalmen Peli-Karhuihin. Hän jakoi tehoilla 20+25=45 joukkueen sisäisen pistepörssin kolmannen sijan Juuso Arolan kanssa. Heikkilä sijoittui Mestiksen maalipörssissä kymmenenneksi. Hän voitti kauden päätteeksi Mestiksen mestaruuden.
Heikkilä siirtyi kaudeksi 2024–2025 1+1-vuotisella sopimuksella SM-liigajoukkue Saimaan Palloon. Hän teki liigauransa avausmaalin runkosarjan viidennellä kierroksella 21. syyskuuta 2024 vieraissa Helsingin IFK:ta vastaan vastustajan tyhjään maaliin. Heikkilä keräsi ottelusta teholukeman +3, joka oli SaiPan paras. Hän muodosti kauden mitaan SaiPan nelosketjun yhdessä Niklas Appelgrenin ja Eero Klintrupin kanssa. He nimesivät ketjun keskenään "divariketjuksi". Heikkilä teki varsinaisen SM-liigan tulokaskautensa aikana 56 runkosarjaottelussa tehot 8+9=17 ja 20 pudotuspeliottelussa tehot 7+5=12. Hän jakoi koko pudotuspelien maalipörssin toisen sijan kolmen muun pelaajan kanssa edellään vain joukkuetoveri Antti Kalapudas. Heikkilä teki pudotuspelimaaleistaan kolme kypärätemppuna ensimmäisessä finaaliottelussa 25. huhtikuuta 2025 vieraissa KalPaa vastaan. Hänen toinen osumansa jäi SaiPan 6–2-voittoon päättyneen ottelun voittomaaliksi ja kolmas osuma syntyi ylivoimalla. Jukka Oksanen valitsi Heikkilän ottelun Alumnien tähtien ykköstähdeksi. SaiPan kausi päättyi lopulta kuitenkin SM-hopeaan, kun KalPa vei Suomen-mestaruuden otteluvoitoin 4–2. Tammikuussa 2025 SaiPa käytti Heikkilän sopimuksessa olleen option ja teki vuoden mittaisen jatkosopimuksen hänen kanssaan.
Marraskuussa 2025 Heikkilä teki SaiPan kanssa kaksivuotisen jatkosopimuksen.
Muuta.
Heikkilän pikkuveli Eetu pelaa puolustajana Mestis-joukkue KeuPa HT:ssä. Hän pelasi myös seitsemän SM-liigaottelua Vaasan Sportissa kaudella 2023–2024.